Návrh

ZÁKON

z................2005

o inšpekcii práce a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1
Predmet zákona

Tento zákon 
a)	upravuje inšpekciu práce, ktorej prostredníctvom sa presadzuje ochrana zamestnancov pri práci a výkon štátnej správy v oblasti inšpekcie práce,
b)	vymedzuje pôsobnosť orgánov štátnej správy v oblasti inšpekcie práce a ich pôsobnosť pri výkone dohľadu podľa osobitného predpisu,)
c)	ustanovuje práva a povinnosti inšpektora práce a povinnosti fyzickej osoby a právnickej osoby. 

§ 2
Rozsah inšpekcie práce 

(1) Inšpekcia  práce je
a)	dozor nad dodržiavaním
1.	pracovnoprávnych predpisov,) ktoré upravujú pracovnoprávne vzťahy, najmä ich vznik, zmenu a skončenie, mzdové podmienky a pracovné podmienky zamestnancov vrátane pracovných podmienok žien, mladistvých, domáckych zamestnancov, osôb so zdravotným postihnutím a osôb, ktoré nedovŕšili 15 rokov veku,
2.	právnych  predpisov a ostatných predpisov na zaistenie bezpečnosti a ochrany zdravia pri práci) vrátane predpisov na zaistenie bezpečnosti technických zariadení a predpisov upravujúcich faktory pracovného prostredia,
3.	právnych predpisov, ktoré upravujú zákaz nelegálnej práce a nelegálneho zamestnávania, 
4.	záväzkov, ktoré vyplývajú z kolektívnych zmlúv,
b)	vyvodzovanie zodpovednosti za porušovanie predpisov uvedených v písmene a) a za porušovanie záväzkov vyplývajúcich z kolektívnych zmlúv,
c)	poskytovanie bezplatného poradenstva zamestnávateľom, fyzickým osobám, ktoré sú podnikateľmi) a nie sú zamestnávateľmi, a zamestnancom v rozsahu základných odborných informácií a rád o spôsoboch, ako najúčinnejšie dodržiavať predpisy ustanovené v písmene a).

(2) Inšpekcia práce je aj dozor nad dodržiavaním právnych predpisov a ostatných predpisov na zaistenie bezpečnosti a ochrany zdravia pri práci podľa odseku 1 písm. a) druhého bodu u štátnych zamestnancov.)

      ( 3) Inšpekcia práce sa vykonáva 
a)	na všetkých pracoviskách zamestnávateľov a fyzických osôb, ktoré sú podnikateľmi a nie sú zamestnávateľmi, vrátane pracovísk nachádzajúcich sa na súkromných pozemkoch a v obydliach fyzických osôb,
b)	vo všetkých priestoroch, v ktorých domácky zamestnanec vykonáva dohodnutú prácu  a v ktorých zamestnanec vykonáva prácu podľa dohody o prácach vykonávaných mimo pracovného pomeru.) 

(4) Inšpekcia práce podľa tohto zákona sa nevykonáva
a)	na pracoviskách Ministerstva vnútra Slovenskej republiky, Policajného zboru, Hasičského a záchranného zboru, Ministerstva obrany Slovenskej republiky, Vojenského spravodajstva, Slovenskej informačnej služby, Zboru väzenskej a justičnej stráže Slovenskej republiky, Železničnej polície,  Národného bezpečnostného úradu a Colnej správy Slovenskej republiky,
b)	v chránených priestoroch) Ministerstva zahraničných vecí Slovenskej republiky,
c)	na pracoviskách fyzickej osoby a právnickej osoby, ktoré požívajú diplomatické výsady a imunitu.)

(5) Inšpekcia práce na pracoviskách podľa odseku 4 písm. a) sa spravuje osobitnými predpismi. 

 (6) Inšpekcia práce nie je  dozor, ktorý vykonávajú príslušné orgány podľa osobitných predpisov.)  

§ 3
Orgány štátnej správy v oblasti inšpekcie práce

Štátnu správu v oblasti inšpekcie práce vykonávajú orgány štátnej správy, ktorými sú Ministerstvo práce, sociálnych vecí a rodiny Slovenskej republiky a Národný inšpektorát práce.
     
§ 4
Ministerstvo práce, sociálnych vecí a rodiny Slovenskej republiky

Ministerstvo práce, sociálnych vecí a rodiny Slovenskej republiky (ďalej len „ministerstvo“) 
a)	zabezpečuje tvorbu a uskutočňovanie štátnej politiky ochrany práce, 
b)	vypracúva koncepčné materiály, programové materiály a návrhy na zlepšenie stavu v oblasti ochrany práce,
c)	koordinuje činnosť orgánov štátnej správy v oblasti ochrany práce,
d)	riadi a kontroluje Národný inšpektorát práce a zodpovedá za výkon inšpekcie práce, 
e)	je odvolacím orgánom vo veciach, v ktorých v prvom stupni rozhodlo riaditeľstvo (§ 5 ods. 3),  
f)	zabezpečuje a usmerňuje výskumnú činnosť v oblasti bezpečnosti a ochrany zdravia pri  práci,
g)	vypracúva návrhy na plnenie záväzkov vyplývajúcich pre Slovenskú republiku z medzinárodných zmlúv a dohovorov v oblasti ochrany práce a zabezpečuje medzinárodnú spoluprácu v súčinnosti s príslušnými ústrednými orgánmi štátnej správy,
h)	rozhoduje pri pochybnostiach, či sa na pracovisku vykonáva inšpekcia práce,
i)	predkladá vláde Slovenskej republiky správu o stave ochrany práce a o činnosti orgánov štátnej správy v oblasti inšpekcie práce za predchádzajúci kalendárny rok do šiestich mesiacov po jeho skončení,
j)	predkladá Európskej komisii každých päť rokov správu o uplatňovaní tohto zákona a osobitného predpisu) spolu so stanoviskami zástupcov zamestnávateľov a zástupcov zamestnancov.

Národný inšpektorát práce
§ 5

(1) Národný inšpektorát práce je právnická osoba so sídlom v Košiciach. Národný inšpektorát práce je  rozpočtová organizácia.)

(2) Národný inšpektorát práce riadi a za jeho činnosť zodpovedá generálny riaditeľ, ktorého vymenúva a odvoláva minister práce, sociálnych vecí a rodiny Slovenskej republiky.

(3) Organizačnými zložkami Národného inšpektorátu práce sú riaditeľstvo a inšpektoráty práce. Sídla a územné obvody inšpektorátov práce sú zhodné so sídlami a územnými obvodmi krajov.

(4) Inšpektorát práce riadi hlavný inšpektor práce. Hlavným inšpektorom práce môže byť inšpektor práce, ktorý má odbornú prax inšpektora práce najmenej päť rokov.

(5) Národný inšpektorát práce zriaďuje akreditačnú komisiu, ktorá plní úlohy odborného poradného orgánu. Podrobnosti o zložení akreditačnej komisie a jej činnosti upraví štatút, ktorý vydá Národný inšpektorát práce po jeho schválení ministerstvom.

§ 6 
Riaditeľstvo

(1) Riaditeľstvo zabezpečuje organizačné a technické potreby Národného inšpektorátu práce.

(2) Riaditeľstvo 
a)	riadi inšpektoráty práce a zjednocuje a racionalizuje pracovné metódy inšpektorov práce,
b)	je odvolacím orgánom vo veciach, v ktorých v prvom stupni rozhodol inšpektorát práce, 
c)	zabezpečuje prevádzku informačného systému ochrany práce a jeho programové                       a technické vybavenie,
d)	vydáva a odoberá 
1.	oprávnenie fyzickej osobe a právnickej osobe na vykonávanie bezpečnostnotechnickej služby,)    
2.	oprávnenie fyzickej osobe a  právnickej osobe na vykonávanie výchovy a vzdelávania v oblasti ochrany práce,   
3.	oprávnenie právnickej osobe na overovanie plnenia požiadaviek bezpečnosti technických zariadení,
4.	osvedčenie autorizovanému bezpečnostnému technikovi,  
e)	vydáva rozhodnutie o uznaní odbornej spôsobilosti fyzickej osoby, ktorá je občanom členského štátu Európskej únie, na vykonávanie činností, na ktorú osobitný predpis) požaduje odbornú spôsobilosť,
f)	odborne usmerňuje výchovu a vzdelávanie v oblasti bezpečnosti a ochrany zdravia pri  práci, 
g)	zabezpečuje výchovu a odborné vzdelávanie inšpektorov práce,
h)	organizuje vykonávanie odborných skúšok  podľa § 11 a na ten účel zriaďuje skúšobnú komisiu,
i)	vydáva inšpektorom práce preukaz inšpektora práce,
j)	vydáva inšpektorom práce osobitné poverenie na výkon inšpekcie práce na zastupiteľských úradoch Slovenskej republiky a námorných lodiach a riečnych lodiach plávajúcich pod štátnou vlajkou Slovenskej republiky, ktoré sa nachádzajú mimo územia Slovenskej republiky,
k)	poveruje prizvaného odborníka prípravou odborných podkladov v osobitných prípadoch, ak to vyžaduje povaha výkonu inšpekcie práce,
l)	navrhuje ministerstvu opatrenia na zlepšenie stavu v oblasti ochrany práce, 
m)	predkladá ministerstvu správy o stave ochrany práce a o činnosti Národného inšpektorátu práce za predchádzajúci kalendárny rok do troch mesiacov po jeho skončení,
n)	poskytuje informácie občanom Slovenskej republiky a občanom členských štátov Európskej únie o pracovných podmienkach podľa osobitného predpisu) v Slovenskej republike a v členských štátoch Európskej únie,
o)	spolupracuje s príslušnými orgánmi Európskej únie a členských štátov Európskej únie pri zisťovaní, kontrole a hodnotení pracovných podmienok podľa písmena n) a poskytuje im príslušné informácie o pracovných podmienkach14) v Slovenskej republike, 
p)	spolupracuje s príslušnými orgánmi Európskej únie a členských štátov Európskej únie pri koordinovaní a zabezpečovaní výkonu dozoru nad dodržiavaním času vedenia motorového vozidla, doby odpočinku a bezpečnostnej prestávky,) a poskytuje im informácie podľa osobitného predpisu,15) 
q)	spracúva a vyhodnocuje údaje o pracovných úrazoch na štatistické účely, 
r)	zabezpečuje tvorbu, zhromažďovanie, šírenie, sprístupňovanie a publikovanie informácií v oblasti ochrany práce, 
s)	vedie centrálny verejne prístupný zoznam fyzických osôb a právnických osôb, ktoré porušili zákaz nelegálneho zamestnávania,
t)	vedie verejne prístupný zoznam ním vydaných a odobratých oprávnení a osvedčení podľa osobitného predpisu, 
u)	podieľa sa na medzinárodnej spolupráci v oblasti ochrany práce.

(3) Riaditeľstvo je v správnom konaní pri plnení úloh podľa odseku 2 písm. d)  vo veci odoberania oprávnení  a podľa odseku 2 písm. e) správnym orgánom prvého stupňa.

(4) Riaditeľstvo so súhlasom ministerstva zriaďuje a zrušuje svoje pracoviská mimo svojho sídla.

§ 7
Inšpektorát práce

(1) Inšpektorát práce 
a)	zabezpečuje vykonávanie inšpekcie práce v rozsahu ustanovenom v § 2 ods. 1 a vykonávanie dohľadu podľa osobitného predpisu,1) najmä dozerá, či požiadavkám ochrany práce zodpovedajú
1.	výber, umiestnenie, usporiadanie, používanie, udržiavanie a kontrola pracoviska, pracovného prostredia, pracovných prostriedkov, ochranných prostriedkov, chemických faktorov, fyzikálnych faktorov, biologických faktorov, faktorov ovplyvňujúcich psychickú pracovnú záťaž a sociálnych opatrení, a
2.	pracovné postupy, pracovný čas, organizácia ochrany práce a systém jej riadenia,
b)	vyšetruje príčiny vzniku závažného pracovného úrazu, bezprostrednej hrozby závažnej priemyselnej havárie, závažnej priemyselnej havárie,) bezpečnostné, technické                     a organizačné príčiny profesionálnej otravy, choroby z povolania a ohrozenia chorobou z povolania, vedie ich evidenciu a podľa potreby vyšetruje príčiny vzniku aj ostatných pracovných úrazov,
c)	uplatňuje záväzným stanoviskom požiadavky na zaistenie bezpečnosti a ochrany zdravia pri práci pri povoľovaní a kolaudácii stavieb a ich zmien, ktoré bude zamestnávateľ a fyzická osoba, ktorá je podnikateľom a nie je zamestnávateľom, používať na plnenie svojich úloh,
d)	vydáva a odoberá 
1.	oprávnenie a osvedčenie fyzickej osobe a právnickej osobe na vykonávanie činností na zariadeniach v jadrovej energetike a jadrovej technike,            
2.	povolenie na vykonávanie ľahkých prác fyzickou osobou, ktorá nedovŕšila 15 rokov veku,) 
e)	odoberá 
1.	oprávnenie, osvedčenie a preukazy vydané fyzickej osobe a  právnickej osobe na vykonávanie činností podľa osobitných predpisov,13)
2.	osvedčenie bezpečnostného technika, o čom bezodkladne informuje právnickú osobu, ktorá vydala osvedčenie,
f)	preveruje dodržiavanie rozsahu a podmienok oprávnení, osvedčení a preukazov vydaných podľa tohto zákona a osobitných predpisov,13)
g)	predkladá návrh riaditeľstvu na odobratie oprávnenia alebo osvedčenia vydaného podľa   § 6 ods. 2 písm. d),
h)	spolupracuje s riaditeľstvom pri výchove a odbornom vzdelávaní inšpektorov práce,
i)	rozhoduje o uložení pokút podľa § 19 a 20,
j)	prejednáva priestupky, rozhoduje o uložení pokút za priestupky a o zákaze činnosti podľa osobitných predpisov,) 
k)	zisťuje, zhromažďuje, spracúva a odovzdáva informácie v oblasti ochrany práce pre informačný systém ochrany práce,
l)	predkladá riaditeľstvu  podnety na zlepšenie ochrany práce,
m)	oznamuje zistené prípady nelegálnej práce a nelegálneho zamestnávania Sociálnej poisťovni, Ústrediu práce, sociálnych vecí a rodiny, príslušnému úradu práce, sociálnych vecí a rodiny, a ak ide o cudzinca, ktorý vykonával nelegálnu prácu, aj útvaru Policajného zboru,
n)	vydáva na požiadanie na účely poskytnutia štátnej pomoci a na účely preukázania splnenia podmienok účasti vo verejnom obstarávaní potvrdenie o tom, že ku dňu požiadania nebolo zistené porušenie zákazu nelegálneho zamestnávania a to do siedmich pracovných dní od požiadania. 

(2) Inšpektorát práce je v správnom konaní správnym orgánom prvého stupňa.

(3) Inšpektorát práce je nezávislý pri vykonávaní inšpekcie práce. Inšpektorát práce vykonáva inšpekciu práce podľa § 2 ods. 1 písm. a) prostredníctvom inšpektorov práce. 

§ 8
Povinnosť zachovávať mlčanlivosť

(1) Zamestnanec Národného inšpektorátu práce je  povinný zachovávať  mlčanlivosť o podnetoch na vykonanie inšpekcie práce, o ich obsahu a subjektoch, ktoré podnet podali, a zachovávať mlčanlivosť o ďalších  skutočnostiach týkajúcich sa inšpekcie práce, o ktorých sa dozvedel pri výkone inšpekcie práce.

(2) Povinnosť zamestnanca Národného inšpektorátu práce zachovávať mlčanlivosť podľa odseku 1 a povinnosť  zachovávať mlčanlivosť podľa osobitných predpisov) platí aj vtedy, ak prestal byť zamestnancom Národného inšpektorátu práce. Tieto povinnosti platia rovnako aj  pre prizvaného odborníka, a to aj po skončení jeho činnosti pre Národný inšpektorát práce.

(3) Zamestnanca Národného inšpektorátu práce, aj v prípade ak prestal byť zamestnancom Národného inšpektorátu práce, a prizvaného odborníka, a to aj po skončení jeho činnosti pre Národný inšpektorát práce, môže pre konkrétne prípady oslobodiť od povinnosti mlčanlivosti písomne z vážnych dôvodov generálny riaditeľ, ak osobitný predpis7) neustanovuje inak.

(4) Povinnosť zachovávať mlčanlivosť podľa odsekov 1 a 2 sa nevzťahuje na zovšeobecnenú informáciu, z ktorej nie je možné určiť fyzickú osobu alebo právnickú osobu, ku ktorej sa informácia viaže.

§ 9
Kontrola činnosti inšpektora práce

 Zamestnanec riaditeľstva je v rozsahu vymedzenom písomným poverením generálneho riaditeľa oprávnený pri kontrole činnosti inšpektora práce vstupovať do priestorov a na pracoviská podľa § 2 ods. 3 a požadovať informácie potrebné na vykonanie kontroly.

§ 10
Inšpektor práce

(1) Inšpektor práce je štátny zamestnanec5) vykonávajúci štátnu službu v Národnom inšpektoráte práce, ak po absolvovaní špecializovanej teoretickej a praktickej odbornej prípravy získal osobitné kvalifikačné predpoklady úspešným vykonaním odbornej skúšky. Odborná príprava štátneho zamestnanca, ktorý sa uchádza o vymenovanie za inšpektora práce (ďalej len „uchádzač“), trvá jeden rok. Obsah odbornej prípravy určuje Národný inšpektorát práce.

(2) Inšpektora práce vymenúva a odvoláva generálny riaditeľ. Inšpektorovi práce  nemožno ukladať úlohy, ktoré prekážajú plneniu povinností vyplývajúcich z výkonu inšpekcie práce a ovplyvňujú jeho nezávislosť a nestrannosť. Inšpektor práce má v súvislosti s výkonom inšpekcie práce postavenie verejného činiteľa.

(3) Inšpektor práce sa pri výkone inšpekcie práce preukazuje preukazom inšpektora práce a je povinný postupovať tak, aby neboli dotknuté práva a právom chránené záujmy subjektu, v ktorom sa vykonáva inšpekcia práce.

(4) Inšpektor práce nesmie byť členom riadiacich, poradných ani kontrolných orgánov právnických osôb, ktoré podliehajú výkonu inšpekcie práce.

§ 11
Odborná skúška

(1) Účelom odbornej skúšky je overiť odborné vedomosti uchádzača, či pozná a je schopný  uplatňovať právne predpisy a ostatné predpisy potrebné na výkon inšpekcie práce. Súčasťou odbornej skúšky je aj hodnotenie praktickej prípravy, ktoré vykoná hlavný inšpektor práce nadriadený uchádzačovi.

(2) Odborná skúška, ktorá pozostáva z písomnej časti a ústnej časti, sa vykonáva pred skúšobnou komisiou. Skúšobná komisia sa skladá z nepárneho počtu členov, z ktorých najmenej dvaja sú inšpektormi práce s odbornou praxou inšpektora práce viac ako päť rokov. Skúšobná komisia sa uznáša o výsledku odbornej skúšky väčšinou hlasou všetkých jej členov. Uznesenie skúšobnej komisie, ktoré sa vyhotoví písomne, znie „vyhovel“ alebo „nevyhovel“. Účasť členov skúšobnej komisie na činnosti skúšobnej komisie sa považuje za úkon vo všeobecnom záujme, pri ktorom patrí zamestnancovi pracovné voľno s náhradou mzdy.

(3) Výsledok odbornej skúšky Národný inšpektorát práce písomne oznámi uchádzačovi najneskôr do piatich kalendárnych dní od konania odbornej skúšky.

(4)  O úspešne vykonanej odbornej skúške Národný inšpektorát práce vydá uchádzačovi osvedčenie.

(5) Ak uchádzač nevyhovel požiadavkám odbornej skúšky, má právo opakovať odbornú skúšku. Odbornú skúšku možno opakovať len raz. 

(6) Národný inšpektorát práce zabezpečí opakovanie odbornej skúšky na základe písomnej žiadosti uchádzača. Žiadosť o opakovanie odbornej skúšky musí byť  Národnému inšpektorátu práce doručená písomne najneskôr do siedmich kalendárnych dní od doručenia oznámenia o výsledku odbornej skúšky.

(7) Opakovaná odborná skúška sa uskutoční najskôr štyri týždne a najneskôr šesť týždňov po neúspešne vykonanej odbornej skúške. Podmienky vykonania odbornej skúšky podľa odsekov 1 až 4 platia rovnako pre opakovanie odbornej skúšky. 

§ 12
Oprávnenia inšpektora práce

(1) Inšpektor práce  je pri výkone inšpekcie práce  oprávnený
a)	vstupovať voľne a kedykoľvek do priestorov a na pracoviská podliehajúce inšpekcii práce a v nevyhnutnom rozsahu na súkromné pozemky a komunikácie,
b)	vykonávať kontrolu, skúšku, vyšetrovanie a iné úkony s cieľom zistiť, či sa dodržiavajú predpisy uvedené v § 2 ods. 1 písm. a) a záväzky vyplývajúce z kolektívnych zmlúv,
c)	požadovať od zamestnávateľa, fyzickej osoby, ktorá je podnikateľom a nie je       zamestnávateľom, zamestnanca, zástupcu zamestnancov pre bezpečnosť a ochranu      zdravia pri práci, príslušného odborového orgánu a zamestnaneckej rady alebo zamestnaneckého dôverníka v prítomnosti svedka alebo bez neho informácie a vysvetlenia, ktoré sa týkajú uplatňovania predpisov uvedených v § 2 ods. 1 písm. a) a záväzkov vyplývajúcich z kolektívnych zmlúv,        
d)	požadovať predloženie dokumentácie, záznamov alebo iných dokladov potrebných na výkon inšpekcie práce a požadovať ich kópie,
e)	odoberať na  rozbor nevyhnutne potrebné množstvo vzoriek materiálov alebo látok, ktoré sa používajú alebo sa s nimi manipuluje na pracovisku, po oznámení zamestnávateľovi alebo ním poverenému zamestnancovi,
f)	používať technické prostriedky na zhotovenie fotodokumentácie, videodokumentácie               a zvukových záznamov potrebných na výkon inšpekcie práce, ak ich použitie nezakazujú osobitné  predpisy,7)
g)	požadovať preukázanie totožnosti od fyzickej osoby nachádzajúcej sa na pracovisku zamestnávateľa a vysvetlenie dôvodu jej prítomnosti.        

(2) Na základe výsledkov inšpekcie práce a podľa závažnosti zistených skutočností je inšpektor práce oprávnený
a)	navrhnúť technické, organizačné a iné opatrenia potrebné na zlepšenie zisteného stavu,
b)	nariadiť odstránenie zistených nedostatkov  ihneď alebo v lehotách ním určených, 
c)	nariadiť, aby prítomné osoby ihneď opustili priestory, v ktorých je bezprostredne ohrozená ich bezpečnosť a zdravie, 
d)	zakázať používanie pracovných a prevádzkových objektov, priestorov a pracovísk, strojov, zariadení a iných technických zariadení a pracovných prostriedkov, pracovných postupov, látok a vykonávanie činností a prác, ktoré  bezprostredne ohrozujú bezpečnosť a zdravie zamestnancov a ostatných osôb zdržiavajúcich sa v priestoroch alebo na pracovisku zamestnávateľa s jeho vedomím,
e)	zakázať používanie motorového vozidla v prípadoch uvedených v osobitnom predpise,)
f)	zakázať prácu tehotným ženám, matkám do konca deviateho mesiaca po pôrode, dojčiacim ženám a mladistvým zamestnancom a zakázať iné práce a činnosti, ak sa vykonávajú v rozpore s osobitnými predpismi,      
g)	nariadiť zachovanie pracoviska alebo  jeho časti v pôvodnom stave až do  skončenia vyšetrovania alebo  zadokumentovať stav pracoviska alebo jeho  časti,
h)	nariadiť vykonanie meraní, kontrol, skúšok a iných úkonov potrebných na výkon inšpekcie práce,
i)	nariadiť zverejnenie informácií podľa osobitných predpisov) na mieste u zamestnávateľa obvyklom a voľne prístupnom,
j)	podať návrh na začatie konania o
1.	odobratí oprávnenia, osvedčenia, preukazu alebo povolenia podľa § 6 ods. 2 písm. d) a § 7 ods. 1 písm. d) a e), 
2.	uložení zákazu činnosti podľa  § 7 ods. 1  písm. j),
3.	uložení pokuty podľa § 7 ods. 1 písm. j), § 19 a 20,  
k)	ukladať blokové pokuty za priestupky podľa osobitného predpisu.18)

(3) Na pracoviskách, na ktorých by mohlo dôjsť k bezprostrednému a vážnemu ohrozeniu života a zdravia inšpektora práce, môže inšpektor práce vykonať inšpekciu len za účasti príslušného zodpovedného zamestnanca.

§ 13
Povinnosti inšpektora práce

(1) Inšpektor práce je povinný
a)	oznámiť pred začatím inšpekcie práce svoju prítomnosť kontrolovanému zamestnávateľovi alebo fyzickej osobe, ktorá je podnikateľom a nie je zamestnávateľom, ak tým negatívne neovplyvní výkon inšpekcie práce, 
b)	informovať o výsledku inšpekcie práce vykonanej u kontrolovaného zamestnávateľa v prípade zistenia nedostatkov príslušného zástupcu zamestnancov pre bezpečnosť a ochranu zdravia pri práci, príslušný odborový orgán a zamestnaneckú radu alebo zamestnaneckého dôverníka.

(2) V prípade zistenia nedostatkov u kontrolovaného zamestnávateľa alebo fyzickej osoby, ktorá je podnikateľom a nie je zamestnávateľom, je inšpektor práce povinný vypracovať protokol o výsledku inšpekcie práce a ten prerokovať so zamestnávateľom alebo ním povereným zamestnancom alebo s fyzickou osobou, ktorá je podnikateľom a nie je zamestnávateľom. Jedno vyhotovenie protokolu o výsledku inšpekcie práce inšpektor práce odovzdá zamestnávateľovi alebo fyzickej osobe, ktorá je podnikateľom a nie je zamestnávateľom.

§ 14
Protokol o výsledku inšpekcie práce

(1) Protokol o výsledku inšpekcie práce obsahuje označenie príslušného inšpektorátu práce, kto inšpekciu práce vykonal, označenie kontrolovaného zamestnávateľa alebo fyzickej osoby, ktorá je podnikateľom a nie je zamestnávateľom, miesto a čas vykonania inšpekcie práce, predmet inšpekcie práce, zistené porušenia predpisov a záväzkov vyplývajúcich z kolektívnych zmlúv, podpis a vyjadrenie zamestnávateľa alebo ním povereného zamestnanca, alebo fyzickej osoby, ktorá je podnikateľom a nie je zamestnávateľom, k zisteným porušeniam predpisov a záväzkov vyplývajúcich z kolektívnych zmlúv, dátum vypracovania a dátum prerokovania protokolu, podpis inšpektora práce a odtlačok pečiatky. 

(2) V protokole inšpektor práce navrhne opatrenia podľa § 12 ods. 2 písm. a), uloží opatrenia podľa § 12 ods. 2 písm. b) až i) a povinnosť   
a)	prijať opatrenia na odstránenie zistených porušení predpisov a ich príčin, 
b)	predložiť príslušnému inšpektorátu práce informáciu o splnení opatrení na odstránenie zistených porušení predpisov a ich príčin.

 (3) Protokol sa považuje za prerokovaný aj vtedy, ak sa zamestnávateľ alebo ním poverený zamestnanec, alebo fyzická osoba, ktorá je podnikateľom a nie je zamestnávateľom, odmietne oboznámiť s protokolom, písomne sa k nemu vyjadriť alebo ho podpísať; túto skutočnosť treba uviesť v protokole.

(4) Inšpektor práce vypracuje záznam o inšpekcii práce, ak pri inšpekcii práce                           u kontrolovaného zamestnávateľa alebo fyzickej osoby, ktorá je podnikateľom a nie je zamestnávateľom, nezistí porušenie predpisov podľa § 2 ods. 1 písm. a) a záväzkov vyplývajúcich z kolektívnych zmlúv. Záznam sa vypracuje aj v prípade neumožnenia výkonu inšpekcie práce. Na vypracovanie záznamu o inšpekcii práce sa primerane použije ustanovenie odseku 1.

§ 15
Oprávnenia prizvaného odborníka a uchádzača

(1) V rozsahu písomného poverenia vydaného Národným inšpektorátom práce
a)	je prizvaný odborník po predchádzajúcom oznámení zamestnávateľovi  alebo fyzickej  osobe, ktorá je podnikateľom a nie je zamestnávateľom, oprávnený v sprievode inšpektora práce vstupovať do priestorov a na pracoviská  podliehajúce inšpekcii práce                      a v nevyhnutnom rozsahu vstupovať na súkromné pozemky a komunikácie, ak je to potrebné na výkon inšpekcie práce,
b)	prizvanému odborníkovi patria oprávnenia uvedené v § 12 ods. 1 písm. b) až f),
c)	uchádzačovi, ktorý je v sprievode inšpektora práce, patria oprávnenia uvedené v § 12           ods. 1. 

(2) Prizvaný odborník a uchádzač sa pri výkone inšpekcie práce preukazujú písomným poverením Národného inšpektorátu práce.

(3) Účasť prizvaného odborníka pri výkone inšpekcie práce sa považuje za úkon vo všeobecnom záujme, za ktorý patrí zamestnancovi pracovné voľno s náhradou mzdy.

§ 16
Povinnosti fyzických osôb a právnických osôb 

(1) Zamestnávateľ je povinný inšpektorovi práce pri výkone inšpekcie práce 
a)	umožniť voľný vstup do priestorov a na pracoviská a utvárať podmienky na nerušený a rýchly výkon inšpekcie práce,
b)	poskytovať informácie o zistených neodstrániteľných nebezpečenstvách, ktoré môžu ohroziť bezpečnosť a zdravie zamestnancov alebo iných fyzických osôb,
c)	umožniť odobratie nevyhnutne potrebného množstva vzoriek materiálov alebo látok na účely rozboru,
d)	umožniť používanie technických prostriedkov na zhotovenie fotodokumentácie, videodokumentácie a zvukových záznamov potrebných na výkon  inšpekcie práce,
e)	predložiť na požiadanie alebo najneskôr v čase zisťovania totožnosti fyzických osôb nachádzajúcich sa na jeho pracoviskách doklady, ktorými preukáže pracovnoprávny vzťah, obdobný pracovný vzťah alebo právny vzťah podľa osobitného predpisu) k  týmto osobám.

(2) Zamestnávateľ je na požiadanie povinný poskytnúť inšpektorátu práce alebo inšpektorovi práce
a)	všetky  podklady a informácie potrebné na výkon inšpekcie práce vrátane prvopisov dokladov a technických nosičov údajov, 
b)	meno osoby, ktorá vykonáva prácu podľa dohody o prácach vykonávaných mimo pracovného pomeru,  adresu miesta výkonu práce, dátum vzniku pracovnoprávneho vzťahu a predpokladaný rozsah prác, 
c)	meno domáckeho zamestnanca a adresu miesta výkonu práce.

(3) Povinnosti uvedené v  odseku 1 a v odseku 2 písm. a) je  povinná plniť aj fyzická osoba, ktorá je podnikateľom a nie je zamestnávateľom. 

(4) Povinnosti uvedené v odsekoch 1 a 2 má zamestnávateľ a povinnosti uvedené v odseku 1 a v odseku 2 písm. a) má fyzická osoba, ktorá je podnikateľom a nie je zamestnávateľom, aj vo vzťahu k prizvanému odborníkovi.

(5) Fyzická osoba a právnická osoba je na požiadanie inšpektorátu  práce alebo inšpektora práce povinná poskytnúť informácie  potrebné na výkon inšpekcie práce, ak osobitný predpis neustanovuje inak.7)

§ 17 
Spracúvanie a poskytovanie osobných údajov

(1) Národný inšpektorát práce spracúva osobné údaje potrebné na činnosť orgánov štátnej správy v oblasti inšpekcie práce v rozsahu podľa  odseku 2 a identifikačné číslo sociálneho zabezpečenia fyzickej osoby)  bez súhlasu dotknutých osôb.

(2) Na účely výkonu inšpekcie práce je zamestnávateľ povinný poskytnúť Národnému inšpektorátu práce osobné údaje
a)	zamestnanca, a to meno, priezvisko, titul, dátum narodenia, adresu trvalého pobytu alebo prechodného pobytu,
b)	fyzickej osoby v rozsahu podľa písmena a) nachádzajúcej sa na jeho pracovisku v čase výkonu inšpekcie práce alebo fyzickej osoby, ktorá môže poskytnúť informácie týkajúce sa vzniku pracovného úrazu, bezprostrednej hrozby závažnej priemyselnej havárie, závažnej priemyselnej havárie, choroby z povolania a ohrozenia chorobou z povolania podľa osobitného predpisu,)
c)	zamestnanca nevyhnutné na preukázanie dodržiavania ustanovených pracovných podmienok a podmienok zamestnávania najmä zdravotnej spôsobilosti, tehotenstva, starostlivosti o jeho dieťa mladšie ako 15 rokov, osamelosti, mzdy (platu) a kvalifikácie.

(3) Osobné údaje podľa odseku 2 písm. c) zamestnávateľ preukazuje dokladmi.

§ 18
Koordinácia a spolupráca

(1) Príslušné orgány štátnej správy v oblasti inšpekcie práce pri výkone dozoru nad bezpečnosťou a ochranou zdravia pri práci a príslušné orgány štátnej správy v oblasti verejného zdravotníctva koordinujú svoju dozornú činnosť;  na ten účel dohodujú najmä plány dozornej činnosti.

(2) Príslušné orgány štátnej správy v oblasti inšpekcie práce pri výkone dozoru nad bezpečnosťou a ochranou zdravia pri práci v jadrovej energetike a Úrad jadrového dozoru Slovenskej republiky pri výkone štátneho dozoru nad jadrovou bezpečnosťou navzájom koordinujú svoju dozornú činnosť.

(3) Štatistický úrad Slovenskej republiky je povinný umožniť Národnému inšpektorátu práce bezplatný elektronický prístup k registru ekonomických subjektov.

(5) Orgány štátnej správy v oblasti inšpekcie práce pri výkone svojej činnosti  spolupracujú s ostatnými orgánmi štátnej správy,  s obcami, s  organizáciami zamestnancov,  s organizáciami zamestnávateľov, s verejnoprávnymi inštitúciami a s ďalšími fyzickými osobami a právnickými osobami.

§ 19
Správne delikty

(1) Inšpektorát  práce  je oprávnený uložiť  pokutu
a)	zamestnávateľovi za porušenie povinností vyplývajúcich z tohto zákona, z predpisov uvedených v § 2 ods. 1 písm. a) alebo za porušenie záväzkov vyplývajúcich z kolektívnych zmlúv až do 1 000 000 Sk, a ak  v dôsledku tohto porušenia  došlo k smrteľnému pracovnému úrazu zamestnanca najmenej 100 000 Sk; za nesplnenie povinnosti uloženej podľa § 12 ods. 2 písm. b) až i) možno  pokutu zvýšiť až na dvojnásobok, 
b)	fyzickej osobe, ktorá je podnikateľom a nie je zamestnávateľom, za porušenie povinností vyplývajúcich z tohto zákona a z predpisov uvedených v § 2 ods. 1 písm. a)  v druhom bode a v treťom bode v sume podľa písmena a), 
c)	vedúcim zamestnancom a štatutárnym orgánom podľa osobitného predpisu,) ktorí svojím zavinením porušili povinnosti vyplývajúce z predpisov uvedených v § 2 ods. 1 písm. a),  záväzky vyplývajúce z kolektívnych zmlúv, dali pokyn na také porušenie alebo  zatajili skutočnosti dôležité na výkon inšpekcie práce, až do  trojnásobku ich priemerného mesačného zárobku,
d)	fyzickej osobe alebo právnickej osobe, ktorá vykonáva bez oprávnenia, osvedčenia, preukazu alebo bez povolenia činnosť, na ktorú oprávnenie, osvedčenie, preukaz alebo povolenie vydáva Národný inšpektorát práce, fyzická osoba alebo právnická osoba podľa osobitného predpisu,10) až do výšky 1 000 000 Sk.

(2)  Pokutu podľa odseku 1 možno uložiť do dvoch rokov odo dňa prerokovania protokolu o výsledku inšpekcie práce a najneskôr do troch rokov odo dňa, keď bola porušená povinnosť.

(3)  Pokutu podľa odseku 1 nemožno uložiť osobe, ktorej bola za to isté porušenie predpisov uvedených v § 2 ods. 1 písm. a) a záväzkov vyplývajúcich  z kolektívnych zmlúv už právoplatne uložená pokuta alebo iná majetková sankcia iným orgánom podľa osobitných predpisov; to neplatí, ak bola uložená bloková pokuta. 

(4)  Inšpektorát práce pri ukladaní pokuty podľa odseku 1 zohľadňuje jej preventívne pôsobenie a pri určovaní výšky pokuty prihliada najmä na
a)	závažnosť zisteného porušenia povinností a závažnosť ich následkov,
b)	počet zamestnancov zamestnávateľa a riziká, ktoré sa vyskytujú v činnosti zamestnávateľa,  
c)	skutočnosť, či zistené porušenie povinností je dôsledkom  neúčinného systému riadenia ochrany práce u zamestnávateľa alebo či ide o ojedinelý výskyt nedostatku,
d)	opakované zistenie toho istého nedostatku.
         
(5) Uložením pokuty vedúcemu zamestnancovi nie je dotknutá zodpovednosť zamestnávateľa za to isté porušenie povinnosti vyplývajúcej z tohto zákona a osobitných predpisov.

§ 20
Poriadkové pokuty

(1)  Zamestnancom zamestnávateľa  a osobám oprávneným robiť právne  úkony  za zamestnávateľa alebo  fyzickej osobe, ktorá je podnikateľom a nie je zamestnávateľom, ktorí v určenej lehote nesplnili povinnosti podľa § 16, bezodkladne neohlásili vznik závažného pracovného úrazu, bezprostrednej hrozby závažnej priemyselnej havárie, závažnej priemyselnej havárie, choroby z povolania a ohrozenia chorobou z povolania podľa osobitného predpisu24) príslušnému inšpektorátu práce alebo maria výkon inšpekcie práce, možno uložiť poriadkovú pokutu vo výške  od 2 000 Sk až do 20 000 Sk, a to aj opätovne, ak sa povinnosť  nesplnila ani v novourčenej lehote. Poriadkovú pokutu môže inšpektorát práce uložiť do jedného roka odo dňa, keď sa povinnosť nesplnila.

(2)  Fyzickej osobe nachádzajúcej sa na pracovisku zamestnávateľa, ktorá marí výkon inšpekcie práce, môže inšpektorát práce  uložiť poriadkovú pokutu vo výške od 2 000 Sk až do  20 000 Sk.

Spoločné a prechodné ustanovenia
§ 21

(1) Náklady spojené  s plnením opatrení nariadených Národným inšpektorátom práce znáša zamestnávateľ alebo fyzická osoba, ktorá je podnikateľom a nie je zamestnávateľom. Za odobraté vzorky  materiálov alebo  látok a kópie dokladov potrebných pre Národný inšpektorát práce pri výkone inšpekcie práce sa náhrada neposkytuje.

(2)  Na konanie podľa § 4 písm. e), § 6 ods. 2 písm. b), d) a e), § 7 ods. 1  písm. d), e) a i), § 12 ods. 2 písm. c) až g), § 19 a § 20 sa vzťahujú všeobecné predpisy o správnom konaní,) ak tento zákon neustanovuje inak. Všeobecné predpisy o správnom konaní sa nevzťahujú na vydanie oprávnenia, osvedčenia a povolenia podľa tohto zákona.    

(3) Ak to vyžaduje naliehavosť situácie, možno zákaz alebo nariadenie podľa § 12 ods. 2 písm. c) až g) oznámiť ústne; písomné vyhotovenie rozhodnutia o zákaze a nariadení sa doručí bezodkladne. Proti rozhodnutiu o zákaze a nariadení oznámenom ústne možno podať odvolanie do troch dní odo dňa doručenia písomného vyhotovenia tohto rozhodnutia. Odvolanie nemá odkladný účinok. Odvolací orgán o ňom rozhodne bezodkladne.

(4)  Výkonom inšpekcie práce podľa tohto zákona nie sú dotknuté kontrolné oprávnenia iných orgánov podľa osobitných predpisov.)

§ 22

(1) Zrušujú sa inšpektoráty práce zriadené osobitným predpisom platným do 31. decembra 2005. Doterajšia pôsobnosť inšpektorátov práce prechádza od 1. januára 2006 na Národný inšpektorát práce.

(2) Práva a povinnosti zo štátnozamestnaneckých pomerov, ktoré v oblasti štátnej služby plní Národný inšpektorát práce a inšpektoráty práce a práva a povinnosti z pracovnoprávnych vzťahov a majetkových vzťahov Národného inšpektorátu práce a inšpektorátov práce prechádzajú od 1. januára 2006 na Národný inšpektorát práce.

(3) Podmienky podľa § 5 ods. 4 sa u hlavného inšpektora práce vymenovaného pred               1. januárom 2006 považujú za splnené.

(4) Ak sa vo všeobecne záväzných právnych predpisoch používa pojem štátny odborný dozor v oblasti bezpečnosti a ochrany zdravia pri práci vykonávaný podľa doterajších predpisov,  rozumie sa tým inšpekcia práce.

(5) Na konanie začaté pred 1. januárom 2006 sa vzťahujú doterajšie predpisy.

§ 23 

Inšpekciu práce na pracoviskách ustanovených v § 2 ods. 4 písm. a) do prijatia osobitných predpisov podľa § 2 ods. 5 vykonávajú orgány štátnej správy v oblasti inšpekcie práce podľa tohto zákona.

§ 24
	
Týmto zákonom sa preberajú právne akty Európskych spoločenstiev a Európskej únie uvedené v prílohe.

§ 25
Zrušovacie ustanovenie

Zrušuje sa  zákon  č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2000 Z. z., zákona č. 121/2004 Z. z., zákona č. 215/2004 Z. z., zákona č. 541/2004 Z. z. a zákona č. 82/2005 Z. z.

Čl. II

Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov sa mení a dopĺňa takto:

1. Za § 2 sa vkladá § 2a, ktorý znie:
 „§ 2a

(1) Nelegálne zamestnávanie nie je, ak pre fyzickú osobu, ktorá je podnikateľom1) vykonáva prácu blízka osoba,8a) ktorá je dôchodkovo poistená, je poberateľom dôchodku podľa osobitných predpisov8b) alebo je žiakom alebo študentom do 26 rokov veku.

(2) Nelegálna práca nie je práca, ktorú vykonáva pre fyzickú osobu, ktorá je podnikateľom1) blízka osoba,8a) ktorá je dôchodkovo poistená, je poberateľom dôchodku podľa osobitných predpisov8b) alebo je žiakom alebo študentom do 26 rokov veku.“. 

Poznámky pod čiarou k odkazom 8a a 8b znejú:
„8a) § 116 Občianskeho zákonníka.
 8b)  Zákon č. 461/2003 Z. z. v znení neskorších predpisov.
        Zákon č. 328/2002 Z. z. o sociálnom zabezpečení policajtov a vojakov a o zmene            a doplnení niektorých zákonov v znení neskorších predpisov.“. 

2. V § 5 ods. 1 písmeno a) znie:
„a) Národný inšpektorát práce,“.

3. V poznámke pod čiarou k odkazu 13 sa citácia „Zákon č. 95/2000 Z. z. o inšpekcii práce a o zmene a doplnení niektorých zákonov v znení neskorších predpisov“ nahrádza citáciou „Zákon č. .../2005 Z. z. o inšpekcii práce a o zmene a doplnení niektorých zákonov“. 

Čl. III

Zákon č. 312/2001 Z. z. o štátnej službe a o zmene a doplnení niektorých zákonov v znení zákona č. 131/2002 Z. z., zákona č. 143/2002 Z. z., zákona č. 185/2002 Z. z., zákona                      č. 411/2002 Z. z., zákona č. 667/2002 Z. z., zákona č. 139/2003 Z. z., zákona č. 267/2003 Z. z., zákona č. 453/2003 Z. z., zákona č. 550/2003 Z. z., zákona č. 551/2003 Z. z., zákona             č. 365/2004 Z. z., zákona č. 382/2004 Z. z., zákona č.  403/2004 Z. z., zákona č. 612/2004 Z. z., zákona č. 728/2004 Z. z. a zákona č.757/2004 Z. z. sa dopĺňa takto:

V § 7 sa odsek 1 dopĺňa písmenom k), ktoré znie: 

„k) organizačná zložka Národného inšpektorátu práce.“.

Čl. IV

Tento zákon nadobúda účinnosť 1. januára 2006.

                                                                                        

										   Príloha
   k zákonu č. ..../2005 Z. z.

Zoznam preberaných právnych aktov Európskych spoločenstiev
 a Európskej únie

1.	Smernica Európskeho parlamentu a Rady 96/71/ES zo 16.  decembra  1996 o vysielaní pracovníkov v rámci poskytovania služieb (Ú. v. ES L 018, 21/01/1997)
2.	  Smernica Európskeho parlamentu a Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a zdravia pracovníkov pri práci (Ú. v. ES L 183, 29/06/1989).